Feb 17,2018
మార్కెట్‌ నష్టం రూ.15,000 కోట్లు
న్యూఢిల్లీ: పీఎన్‌బీలో వెలుగు చూసిన స్కామ్‌ స్టాక్‌ మార్కెట్లలో మదుపరులకు కనీళ్లు పెట్టిస్తోంది. వజ్రాల వ్యాపారి మోడీ పీఎన్‌బీకి చేసిన మోసం విలువ రూ.11,400 కోట్లయితే.. ఈ స్కామ్‌ ప్రకంపనలకు స్టాక్‌ మార్కెట్లలో మదుపరులు నష్టపోయిన మొత్తం రూ.15,000 కోట్లకు చేరుకుంది. సోమవారం నుంచి పీఎన్‌బీ కేసు దాదాపు రూ.9,047 కోట్లు.. గీతాంజలి జెమ్స్‌ స్టాక్‌ రూ.300 కోట్ల మేర నష్టపోగా.. ఇతర బ్యాంక్‌ స్టాక్‌లు దాదాపు రూ.5,500 కోట్ల మేర నష్టపోయాయి. పీఎన్‌బీ నుంచి స్వీకరించిన లెటర్‌ ఆఫ్‌ అండర్‌స్టాడింగ్‌ను చూపుతూ వజ్రాల వ్యాపారి నీరవ్‌ మోడీ దాదాపు 17 బ్యాంకుల నుంచి దాదాపు 3000 కోట్ల మేర నిధులను సమీకరించినట్టుగా వార్తలు వస్తున్న నేపథ్యంలో ప్రభుత్వ రంగంలో అలహాబాద్‌ బ్యాంక్‌, ఐడీబీఐ, సెంట్రల్‌ బ్యాంక్‌ ఆఫ్‌ ఇండియా, దేనా బ్యాంక్‌, విజయా బ్యాంక్‌, బ్యాంక్‌ ఆఫ్‌ ఇండియా, సిండికేట్‌ బ్యాంక్‌, ఓరియంటల్‌ బ్యాంక్‌ ఆఫ్‌ కామర్స్‌ తదితరాలు కుదేలయ్యాయి.
ఆరు నెలల్లో పరిస్థితి అదుపులోకి..
పీఎన్‌బీ భారీ మోసం వెలుగు చూడటంలో మార్కెట్‌ రెగ్యులేటరీ 'సెక్యూరిటీస్‌ అండ్‌ ఎక్స్ఛేంజీ బోర్డ్‌ ఆఫ్‌ ఇండియా' సెబీ విచారణ ప్రారంభించింది. సెబీ, స్టాక్‌ ఎక్స్ఛేంజీలు ఇప్పటికే చోక్సీ తో సహా నీరవ్‌ మోదీకి అన్ని సంస్థల స్టాక్‌ మార్కెట్‌ ట్రేడింగ్‌, తదితర అంశాల విశ్లేషణ మొదలు పెట్టింది. సెక్యూరిటీ చట్టాలను ఉల్లంఘించిన వారి పట్ల కఠినంగా వ్యవహరిస్తామని రెగ్యులేటరీ అధికారి తెలిపారు. ఇది ఇలా ఉంటే భారీ స్కాం వెలుగులోకి రావడంతో పంజాబ్‌ నేషనల్‌ బ్యాంకు శుక్రవారం సాయంత్రం ఇన్వెస్టర్లతో సమావేశం నిర్వహించింది. ఆరునెలల్లో పరిస్థితిని పూర్తిగా అదుపులోకి తీసుకొస్తామని హామి ఇచ్చింది.
మీ స్నేహితులకు రికమెండ్ చెయ్యండి